CELEX: 32021D2084
Language: da
Date: 2021-11-24 00:00:00
Title: Europa-Parlamentets og Rådets afgørelse (EU) 2021/2084 af 24. november 2021 om Unionens deltagelse i det europæiske partnerskab om metrologi, der iværksættes i fællesskab af flere medlemsstater

30.11.2021   
               
               
                  DA
               
               
                  Den Europæiske Unions Tidende
               
               
                  L 427/1
               
            
         EUROPA-PARLAMENTETS OG RÅDETS AFGØRELSE (EU) 2021/2084
         af 24. november 2021
         om Unionens deltagelse i det europæiske partnerskab om metrologi, der iværksættes i fællesskab af flere medlemsstater
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 185 og artikel 188, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Med henblik på at opnå den størst mulige effekt af Unionens finansiering og det mest effektive bidrag til opfyldelsen af Unionens politikmålsætninger blev Horisont Europa – rammeprogrammet for forskning og innovation, som udgør den politiske og retlige ramme for europæiske partnerskaber med private eller offentlige partnere eller begge, oprettet ved Europa-Parlamentets og Rådets forordning (EU) 2021/695 (3). Europæiske partnerskaber er et centralt element i den politiske tilgang i Horisont Europa. De oprettes for at opfylde de EU-forpligtelser og -prioriteter, som Horisont Europa er rettet mod, og for at sikre en klar effekt for Unionen, dens borgere og miljøet, hvilket kan opnås mere effektivt i et partnerskab, gennem en strategisk vision, der deles og støttes af partnere, snarere end af Unionen alene.
                  
               
                     (2)
                  
                  
                     Navnlig forventes europæiske partnerskaber under Horisont Europas søjle II »Globale udfordringer og europæisk industriel konkurrenceevne« (søjle II) at spille en vigtig rolle med hensyn til at nå de strategiske mål om at fremskynde opfyldelse af De Forenede Nationers verdensmål for bæredygtig udvikling, Unionens forpligtelser i henhold til Parisaftalen, der er vedtaget inden for rammerne af FN's rammekonvention om klimaændringer (4) (»Parisaftalen«), samt omstillingen hen imod et grønt og digitalt Europa, samtidig med at de bidrager til en socialt, økonomisk og miljømæssigt modstandsdygtig genopretning. Europæiske partnerskaber er afgørende for at imødegå komplekse grænseoverskridende udfordringer, som kræver en integreret tilgang. De gør det muligt at afhjælpe gennemgribende, systematiske og markedsmæssige mangler ved at samle en bred vifte af aktører på tværs af værdikæder, forsknings- og innovationsområder og industrielle økosystemer for at arbejde hen imod en fælles vision og omsætte den til konkrete køreplaner og en koordineret gennemførelse af aktiviteterne. De gør det desuden muligt at koncentrere indsatsen og ressourcerne om fælles prioriteter for at løse de komplekse udfordringer, der ligger forude, så samfundet drager fordel heraf.
                  
               
                     (3)
                  
                  
                     For at opnå resultater med hensyn til prioriteter og virkninger bør europæiske partnerskaber udvikles gennem en bred inddragelse af relevante interessenter i hele Europa, herunder industrien, højere uddannelsesinstitutioner, forskningsorganisationer, organer med offentlige tjenesteydelsesopgaver på lokalt, regionalt, nationalt eller internationalt plan og civilsamfundsorganisationer, herunder fonde, der støtter eller udfører forskning og innovation. Europæiske partnerskaber bør også være en af de foranstaltninger, der styrker samarbejdet og synergierne på internationalt plan blandt partnere i den private sektor og partnere i den offentlige sektor samt imellem disse, herunder ved at tilslutte sig forsknings- og innovationsprogrammer og grænseoverskridende investeringer i forskning og innovation, der skaber gensidige fordele for borgere og virksomheder.
                  
               
                     (4)
                  
                  
                     Der bør etableres et europæisk partnerskab om metrologi. Et sådant partnerskab har til formål at være en mere effektiv gennemførelsesmåde end traditionelle indkaldelser af forslag eller samfinansierede partnerskaber under de arbejdsprogrammer, der er udarbejdet under de tilknyttede klynger i søjle II.
                  
               
                     (5)
                  
                  
                     Det europæiske partnerskab om metrologi (»metrologipartnerskabet«) bør gennemføre sine opgaver og mål på en klar, enkel og fleksibel måde for at gøre det mere attraktivt for erhvervslivet, små og mellemstore virksomheder (SMV'er) og andre relevante interessenter.
                  
               
                     (6)
                  
                  
                     Metrologipartnerskabet bør fremme og belønne videnskabelig topkvalitet og støtte udbredelsen og den systematiske anvendelse af forsknings- og innovationsresultater, der er skabt i Unionen, herunder ved at sikre, at der tages hensyn til de nyeste videnskabelige forskningsresultater og grundforskningsresultater ved gennemførelsen af dets aktiviteter. Det bør også bestræbe sig på at sikre, at resultaterne af dets aktioner udbredes i og anvendes af erhvervslivet og innovatorerne og i sidste ende samfundet.
                  
               
                     (7)
                  
                  
                     For at garantere videnskabelig topkvalitet og i overensstemmelse med artikel 13 i Den Europæiske Unions charter om grundlæggende rettigheder bør metrologipartnerskabet fremme den akademiske frihed i alle deltagerlandene, navnlig friheden til at udføre videnskabelig forskning, og fremme de højeste standarder for videnskabelig integritet.
                  
               
                     (8)
                  
                  
                     I overensstemmelse med målene i forordning (EU) 2021/695 bør enhver medlemsstat og ethvert tredjeland, der er associeret med Horisont Europa, have ret til at deltage i metrologipartnerskabet. For at sikre komplementaritet inden for Det Europæiske Økonomiske Samarbejdsområde (EØS) og med andre nabolande bør andre tredjelande kunne deltage i metrologipartnerskabet på betingelse af, at der indgås en relevant international aftale om videnskabeligt og teknologisk samarbejde med Unionen, og af, at deltagerlandene samtykker.
                  
               
                     (9)
                  
                  
                     Horisont Europa indfører en mere strategisk, sammenhængende og virkningsorienteret tilgang til europæiske partnerskaber, der bygger på erfaringerne fra den foreløbige evaluering af Horisont 2020 – rammeprogram for forskning og innovation (2014-2020), der blev oprettet ved Europa-Parlamentets og Rådets forordning (EU) nr. 1291/2013 (5). Forordning (EU) 2021/695 giver mulighed for at gøre mere effektiv brug af institutionelle europæiske partnerskaber, navnlig ved at fokusere på klare mål, resultater og virkninger, der kan opnås senest i 2030, og ved at sikre et klart bidrag til relaterede EU-politiske prioriteter og politikker. Tæt samarbejde, komplementaritet og synergier med andre relevante programmer og initiativer på EU-plan, nationalt og regionalt plan, herunder Det Europæiske Forskningsråd og Det Europæiske Innovationsråd og navnlig med andre europæiske partnerskaber, vil være afgørende for at fremme innovationsporteføljen og forskningen på andre områder, opnå større virkning og sikre, at resultaterne anvendes på alle relevante områder, hvor den teknologiske udvikling er forbundet med metrologi, såsom digitalisering, kunstig intelligens, energi, intelligent sundhed, klima, autonom trafik og den cirkulære økonomi.
                  
               
                     (10)
                  
                  
                     Ved Europa-Parlamentets og Rådets afgørelse nr. 555/2014/EU (6) ydede Unionen et finansielt bidrag til det europæiske metrologiprogram for innovation og forskning (EMPIR), som var lig med bidraget fra de lande, der deltog i EMPIR, men ikke over 300 000 000 EUR, i hele varigheden af Horisont 2020. Den foreløbige evaluering af EMPIR i juli 2017 førte til, at et nyt initiativ blev foreslået.
                  
               
                     (11)
                  
                  
                     Unionens finansielle bidrag til metrologipartnerskabet bør være betinget af, at deltagerlandene formelt forpligter sig til at bidrage finansielt til gennemførelsen af metrologipartnerskabet og til at overholde disse forpligtelser. Bidragene fra deltagerlandene bør omfatte et bidrag til de administrative omkostninger vedrørende gennemførelsen af metrologipartnerskabet inden for et loft på 5 % af dets budget. Deltagerlandene bør forpligte sig til om nødvendigt at øge deres bidrag til metrologipartnerskabet ved at oprette en reservefinansieringskapacitet for at sikre, at de er i stand til at finansiere deres nationale enheder, nationale metrologiinstitutter og udpegede institutter, der deltager i metrologipartnerskabets aktiviteter. Den fælles gennemførelse af metrologipartnerskabet kræver en gennemførelsesstruktur. Unionens finansielle bidrag bør forvaltes i overensstemmelse med princippet om forsvarlig økonomisk forvaltning og de relevante regler om indirekte forvaltning, der er fastsat i Europa-Parlamentets og Rådets forordning (EU, Euratom) 2018/1046 (7).
                  
               
                     (12)
                  
                  
                     Metrologipartnerskabet, der er i overensstemmelse med Unionens politiske prioriteter, herunder den europæiske grønne pagt, en økonomi, der tjener alle, og et Europa klar til den digitale tidsalder, bør gennemføres over en periode på 10 år, fra 2021 til 2031. Metrologipartnerskabet bør omfatte nye aktiviteter i forhold til EMPIR og navnlig udviklingen af europæiske metrologinetværk, som bør etableres på en åben og gennemsigtig måde med det formål at reagere på presserende samfundsmæssige og miljømæssige udfordringer og metrologibehov fra fremspirende teknologier og innovation. Den metrologiske kapacitet, der tilvejebringes gennem disse net, bør være ækvivalent og sammenlignelig med andre førende metrologiske systemer i verden og demonstrere topkvalitet i verdensklasse. Indkaldelser af forslag inden for rammerne af metrologipartnerskabet bør iværksættes under gennemførelsen af Horisont Europa og bør være åbne, gennemsigtige og konkurrencebaserede. Metrologipartnerskabet bør fremme talentmobilitet og udvikling af færdigheder, herunder ved hjælp af muligheder for at erhverve færdigheder og omskolingsmuligheder.
                  
               
                     (13)
                  
                  
                     Metrologipartnerskabets aktiviteter bør gennemføres i overensstemmelse med målene og forsknings- og innovationsprioriteterne i Horisont Europa og i overensstemmelse med de generelle principper og betingelser, der er fastsat i artikel 10 i og bilag III til forordning (EU) 2021/695, som bl.a. støtter indførelsen af innovative løsninger i europæisk industri, navnlig SMV'er, og i sidste ende samfundet.
                  
               
                     (14)
                  
                  
                     Der bør fastsættes et loft for Unionens finansielle bidrag til metrologipartnerskabet for hele Horisont Europas varighed. Inden for rammerne af dette loft bør Unionens finansielle bidrag være op til lig med bidraget fra deltagerlandene, for at opnå en stor løftestangsvirkning og sikre en stærkere integrering af deltagerlandenes programmer.
                  
               
                     (15)
                  
                  
                     Metrologipartnerskabet bør finansieres af EU-programmerne under den flerårige finansielle ramme for årene 2021-2027 som fastsat i Rådets forordning (EU, Euratom) 2020/2093 (8). I overensstemmelse med artikel 10, stk. 2, litra c), i forordning (EU) 2021/695 bør metrologipartnerskabet have en klar livscyklustilgang. For at sikre en passende beskyttelse af Unionens finansielle interesser bør metrologipartnerskabet oprettes for en periode, der udløber den 31. december 2031, således at det kan varetage sine ansvarsområder med hensyn til gennemførelse af tilskud, indtil de sidste indirekte aktioner, der er iværksat, er blevet afsluttet.
                  
               
                     (16)
                  
                  
                     I overensstemmelse med artikel 3 i forordning (EU) 2021/695 er det overordnede mål med Horisont Europa at levere videnskabelige, teknologiske, økonomiske og samfundsmæssige virkninger af Unionens investeringer i forskning og innovation for at styrke Unionens videnskabelige og teknologiske grundlag og fremme Unionens konkurrenceevne i alle medlemsstaterne, herunder inden for dens industri, for at opfylde Unionens strategiske prioriteter, bidrage til opfyldelsen af Unionens mål og politikker, for at tackle globale udfordringer, herunder FN's verdensmål for bæredygtig udvikling ved at følge principperne i 2030-dagsordenen for bæredygtig udvikling og i overensstemmelse med Parisaftalen, og for at styrke det europæisk forskningsrum.
                  
               
                     (17)
                  
                  
                     Deltagerlandene er blevet enige om gennemførelsesstrukturen for de foregående initiativer, nemlig det europæiske program for metrologisk forskning (EMRP) og EMPIR. I 2007 blev EURAMET e.V. (EURAMET), den europæiske regionale metrologiorganisation og en nonprofitorganisation i henhold til tysk ret, oprettet for at fungere som denne struktur. EURAMET har også opgaver og forpligtelser i forbindelse med den bredere europæiske og globale harmonisering af metrologi. Medlemskab af EURAMET er åbent for alle europæiske nationale metrologiinstitutter som medlemmer og for europæiske udpegede institutter som associerede. Medlemskab af EURAMET er ikke betinget af, at der findes nationale metrologiforskningsprogrammer. Eftersom EURAMET's forvaltningsstruktur ifølge EMPIR's foreløbige evalueringsrapport har vist sig at være effektiv og af høj kvalitet i forbindelse med gennemførelsen af EMRP og EMPIR, bør EURAMET også anvendes til at gennemføre metrologipartnerskabet. EURAMET bør derfor forvalte Unionens finansielle bidrag.
                  
               
                     (18)
                  
                  
                     De finansielle bidrag til metrologipartnerskabet bør forvaltes centralt af EURAMET i overensstemmelse med artikel 10, stk. 1, i forordning (EU) 2021/695. Dette bør ikke berøre deltagerlandenes mulighed for at yde direkte finansielle bidrag til udpegede nationale metrologiinstitutter på grundlag af en koordineret tilgang via et udvalg for metrologipartnerskabet.
                  
               
                     (19)
                  
                  
                     Metrologipartnerskabet bør tilstræbe effektivt at fremme lige muligheder for alle, og navnlig bør det så vidt muligt sikre ligevægt mellem kønnene i metrologipartnerskabets relevante organer samt i evalueringspaneler og andre relevante rådgivningsorganer.
                  
               
                     (20)
                  
                  
                     I henhold til artikel 49, stk. 4, i forordning (EU) 2021/695 og de relevante regler om Kommissionens ekspertgrupper bør Kommissionen udvælge medlemmerne af metrologipartnerskabets styringsgruppe, navnlig ved at tage behørigt hensyn til relevante oplysninger om eventuelle interessekonflikter.
                  
               
                     (21)
                  
                  
                     For at nå målene for metrologipartnerskabet bør EURAMET yde finansiel støtte, primært i form af tilskud til deltagere i aktioner, der er udvalgt på EURAMET-niveau. Disse aktioner bør udvælges efter åbne, gennemsigtige og konkurrencebaserede indkaldelser af forslag under EURAMET's ansvar. Metrologipartnerskabet bør gøre sit bedste for at øge synligheden af indkaldelserne af forslag ved rettidigt at offentliggøre dem på Horisont Europa-portalen for deltagerne og ved at promovere og annoncere indkaldelserne af forslag bredt med henblik på at øge nye deltageres deltagelse. Prioriteringslisten bør være bindende for udvælgelsen af forslag og tildelingen af midler fra Unionens finansielle bidrag og fra de finansielle bidrag fra deltagerlandene til forskningsprojekter og relaterede aktiviteter. I overensstemmelse med artikel 28, stk. 3, i forordning (EU) 2021/695 og arbejdsprogrammet for Horisont Europa bør det årlige arbejdsprograms regler for behandling af ligestillede forslag kunne omfatte betingelser vedrørende inddragelse af SMV'er, køn og geografisk mangfoldighed. For så vidt angår de aktiviteter, der finansieres af bidragene fra deltagerlandene til de europæiske metrologinetværk, bør EURAMET også have ansvaret for de finansierede aktioner.
                  
               
                     (22)
                  
                  
                     Deltagelse i indirekte aktioner, der finansieres af metrologipartnerskabet, er underlagt forordning (EU) 2021/695. På grund af metrologipartnerskabets specifikke operationelle behov, navnlig at opbygge og forvalte fremtidige europæiske metrologinetværk og at fremme passende finansiel deltagelse fra deltagerlandenes side, bør det dog være muligt at fastsætte, at koordinatorens rolle i indirekte aktioner, fra indsendelse af forslaget til afslutning af projektet, er begrænset til deltagerlandenes nationale metrologiinstitutter og udpegede institutter, hvor det er strengt nødvendigt og under hensyntagen til eventuelle råd fra styringsgruppen.
                  
               
                     (23)
                  
                  
                     Bidragene fra deltagerlandene bør sikres gennem institutionel finansiering fra deres nationale metrologiinstitutter og deres udpegede institutter. De mange forskellige underliggende aktiviteter bør bidrage til metrologipartnerskabets mål og fastlægges i de årlige arbejdsprogrammer med forbindelse til driftsomkostninger og -udgifter. Bidragene bør bl.a. dække omkostningerne ved tjenester, der direkte leverer kalibreringer, og andre tjenester, der kan spores til det internationale enhedssystem. Bidragene fra deltagerlandene bør også omfatte et finansielt bidrag til metrologipartnerskabets administrative omkostninger.
                  
               
                     (24)
                  
                  
                     For at sikre åbenhed, gennemsigtighed og tilgængelighed for metrologipartnerskabet bør indkaldelser af forslag også offentliggøres på en brugervenlig måde på den fælles deltagerportal samt via andre elektroniske formidlingsmetoder under Horisont Europa, som forvaltes af Kommissionen. For at inddrage interessenter og samfundet og tiltrække nye deltagere fra en bred vifte af interessenter inden for forskning og industri, herunder SMV'er, højere uddannelsesinstitutioner, forskningsorganisationer og civilsamfundsorganisationer, bør metrologipartnerskabet gennemføre et bredt udsnit af outreachaktiviteter, herunder formidling og brug af resultater, promoverings- og oplysningsaktiviteter og fremme af metrologipartnerskabet uden for Unionen.
                  
               
                     (25)
                  
                  
                     Finansieringsmodellens funktion med hensyn til matchningsprincippet mellem EU-midler og ikke-EU-midler bør revurderes på tidspunktet for den foreløbige evaluering af metrologipartnerskabet for at sikre, at matchningsprincippet for de finansielle bidrag fra deltagerlandene overholdes.
                  
               
                     (26)
                  
                  
                     Unionens finansielle interesser bør beskyttes ved hjælp af proportionale foranstaltninger i hele udgiftscyklussen, herunder ved forebyggelse, afsløring og undersøgelse af uregelmæssigheder, tilbagesøgning af tabte, uberettiget udbetalte eller ukorrekt anvendte midler, og, hvor det er hensigtsmæssigt, ved anvendelse af administrative og økonomiske sanktioner.
                  
               
                     (27)
                  
                  
                     For at beskytte Unionens finansielle interesser bør Kommissionen have ret til at indstille, forholdsmæssigt nedsætte eller suspendere Unionens finansielle bidrag, hvis metrologipartnerskabet gennemføres utilstrækkeligt, kun delvist eller forsinket, eller hvis et deltagerland ikke bidrager eller bidrager kun delvist eller forsinket til finansieringen af metrologipartnerskabet. Disse rettigheder bør indskrives i den bidragsaftale, der skal indgås mellem Unionen og EURAMET.
                  
               
                     (28)
                  
                  
                     Med henblik på forenkling bør den administrative byrde nedbringes for alle involverede. Dobbelte revisioner og uforholdsmæssig dokumentation og rapportering bør undgås. Når der foretages revisioner, bør der om nødvendigt tages hensyn til de nationale programmers særlige karakteristika. Revisioner hos modtagere af EU-midler, der tildeles i overensstemmelse med denne afgørelse, bør sikre, at den administrative byrde nedbringes i overensstemmelse med forordning (EU, Euratom) 2018/1046.
                  
               
                     (29)
                  
                  
                     EURAMET og deltagerlandene bør efter anmodning fra Kommissionen, Europa-Parlamentet, Rådet eller Revisionsretten forelægge alle de oplysninger, som Kommissionen skal medtage i sin evaluering af metrologipartnerskabet.
                  
               
                     (30)
                  
                  
                     Kommissionen bør senest i 2025 foretage en midtvejsevaluering, der navnlig vurderer kvaliteten og effektiviteten af metrologipartnerskabet, de fremskridt, der er gjort med hensyn til at nå de fastsatte mål, og en endelig evaluering senest i 2030 og bør offentliggøre og formidle resultaterne og konklusionerne af disse evalueringer. I overensstemmelse med artikel 10, stk. 2, litra c), i forordning (EU) 2021/695 bør metrologipartnerskabet have en klar livscyklustilgang, være tidsbegrænset og omfatte betingelser for udfasning af finansiering fra Horisont Europa. Med henblik herpå bør evalueringerne vurdere relevansen af og sammenhængen i en eventuel fornyelse.
                  
               
                     (31)
                  
                  
                     Målet for denne afgørelse er Unionens deltagelse i metrologipartnerskabet med henblik på at støtte dens generelle mål. Kravene til metrologi er af en sådan størrelsesorden og kompleksitet, at der er behov for investeringer, der rækker ud over de centrale forskningsbudgetter for de nationale metrologiinstitutter og udpegede institutter. Den ekspertise, der kræves til forskning og udvikling af banebrydende metrologiløsninger, er spredt over nationale grænser og kan derfor ikke opnås på nationalt plan. Målene for denne afgørelse kan ikke i tilstrækkelig grad opfyldes af medlemsstaterne, men kan ved at integrere den nationale indsats i en konsekvent EU-strategi, ved at samle fragmenterede nationale forsknings- og innovationsprogrammer, ved at bidrage til at udarbejde fælles forsknings- og finansieringsstrategier på tværs af nationale grænser og ved at opnå den kritiske masse af aktører og investeringer bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne afgørelse ikke videre, end hvad der er nødvendigt for at nå dette mål.
                  
               
                     (32)
                  
                  
                     For at sikre kontinuiteten i ydelsen af støtte på de relevante politikområder bør denne afgørelse træde i kraft så hurtigt som muligt —
                  
               VEDTAGET DENNE AFGØRELSE:
         
            Artikel 1
            Deltagelse i det europæiske metrologipartnerskab
            
               1.   Unionen deltager i det europæiske partnerskab om metrologi (»metrologipartnerskabet«), som er et institutionaliseret europæisk partnerskab som omhandlet i artikel 10, stk. 1, litra c), i forordning (EU) 2021/695, der iværksættes i fællesskab af Belgien, Bulgarien, Danmark, Estland, Finland, Frankrig, Grækenland, Irland, Italien, Kroatien, Letland, Litauen, Nederlandene, Norge, Polen, Portugal, Rumænien, Slovakiet, Slovenien, Spanien, Sverige, Tjekkiet, Tyskland, Ungarn og Østrig (»deltagerlandene«) i overensstemmelse med betingelserne i denne afgørelse.
            
            
               2.   Enhver medlemsstat, der ikke er nævnt i denne artikels stk. 1, og ethvert tredjeland, der er associeret med Horisont Europa, kan deltage i metrologipartnerskabet, forudsat at den eller det opfylder betingelsen i artikel 4, stk. 1, litra c). Sådanne medlemsstater og tredjelande betragtes med henblik på denne afgørelse som deltagerlande.
            
            
               3.   Et tredjeland, der ikke er associeret med Horisont Europa, kan deltage i metrologipartnerskabet, forudsat at det:
               
                           a)
                        
                        
                           indgår en international aftale om videnskabeligt og teknologisk samarbejde med Unionen, hvori vilkårene og betingelserne for dets deltagelse i metrologipartnerskabet fastsættes
                        
                     
                           b)
                        
                        
                           får godkendelse fra udvalget for metrologipartnerskabet i overensstemmelse med artikel 14, stk. 3, litra g), og
                        
                     
                           c)
                        
                        
                           opfylder betingelsen i artikel 4, stk. 1, litra c).
                        
                     Et tredjeland, der opfylder betingelserne i første afsnit, betragtes som et deltagerland med henblik på denne afgørelse.
            
         
         
            Artikel 2
            Målene for metrologipartnerskabet
            
               1.   Metrologipartnerskabet bidrager til gennemførelsen af forordning (EU) 2021/695, særlig artikel 3.
            
            
               2.   Uden at det berører stk. 1, forfølger metrologipartnerskabet gennem inddragelse af og engagement fra partnere i udarbejdelsen og gennemførelsen af et årligt arbejdsprogram, jf. artikel 7, følgende generelle mål:
               
                           a)
                        
                        
                           at udvikle et bæredygtigt koordineret metrologisystem af topkvalitet på europæisk plan og derved bidrage til at bygge bro over investeringskløften mellem Europa og dets globale konkurrenter
                        
                     
                           b)
                        
                        
                           at sikre, at de nyeste metrologikapaciteter udnyttes bredt af innovatorer i og uden for deres økosystemer
                        
                     
                           c)
                        
                        
                           at øge metrologiens indvirkning på samfundsmæssige udfordringer i forbindelse med gennemførelsen af politikker, standarder og forskrifter, bl.a. på det digitale, økonomiske og industrielle område og miljøområdet, for at gøre dem egnede til formålet.
                        
                     
            
               3.   Ved gennemførelsen af de generelle mål i stk. 2 forfølger metrologipartnerskabet følgende specifikke mål:
               
                           a)
                        
                        
                           senest i 2030 at udvikle nye forskningskapaciteter, som opbygges inden for rammerne af nye europæiske metrologinetværk, og som med hensyn til kalibrerings- og målingskapacitet mindst svarer til de førende metrologiinstitutter uden for deltagerlandene
                        
                     
                           b)
                        
                        
                           senest i 2030 at støtte salget af nye innovative produkter og tjenester gennem anvendelse og indførelse af nye metrologikapaciteter inden for centrale fremspirende og understøttende teknologier
                        
                     
                           c)
                        
                        
                           at bidrage til skabelse og udbredelse af ny viden, nye kompetencer og nye færdigheder af høj kvalitet i hele Unionen i forbindelse med livslang læring og med henblik på samfundsmæssig omstilling, herunder ved at forbedre innovationsevnen
                        
                     
                           d)
                        
                        
                           senest i 2030 at bidrage fuldt ud og effektivt til udformningen og gennemførelsen af specifikke standarder og forskrifter, der understøtter offentlige politikker til håndtering af samfundsmæssige, økonomiske og miljømæssige udfordringer.
                        
                     
                           e)
                        
                        
                           at frigøre metrologipotentialet blandt slutbrugerne, herunder SMV'er og industrielle interessenter, som et instrument, der bidrager til opfyldelsen af Unionens mål for den digitale og den grønne omstilling.
                        
                     
         
         
            Artikel 3
            Unionens finansielle bidrag til metrologipartnerskabet
            
               1.   Unionens finansielle bidrag, herunder EØS-bevillinger, til metrologipartnerskabet er på op til 300 mio. EUR for at matche deltagerlandenes bidrag, jf. artikel 1, stk. 1. Unionens finansielle bidrag kan forhøjes med bidrag fra tredjelande, der er associeret med Horisont Europa, i overensstemmelse med artikel 16, stk. 5, i forordning (EU) 2021/695, forudsat at det samlede beløb, som Unionens finansielle bidrag forhøjes med, mindst matches af bidrag fra deltagerlandene, jf. denne afgørelses artikel 1, stk. 2.
            
            
               2.   Ved beregningen af Unionens finansielle bidrag tages eventuelle bidrag fra deltagerlandene til de administrative omkostninger vedrørende gennemførelsen af metrologipartnerskabet på over 5 % af de samlede kombinerede bidrag til metrologipartnerskabet ikke i betragtning.
            
            
               3.   Unionens finansielle bidrag betales over de bevillinger i Unionens almindelige budget, der er afsat til de relevante dele af særprogrammet til gennemførelse af Horisont Europa, der er oprettet ved Rådets afgørelse (EU) 2021/764 (9).
            
            
               4.   EURAMET e.V. (EURAMET) skal anvende Unionens finansielle bidrag til at finansiere de aktiviteter, der er omhandlet i artikel 6, stk. 1, litra a).
            
            
               5.   Unionens finansielle bidrag må ikke anvendes til at dække metrologipartnerskabets administrative omkostninger.
            
            
               6.   Finansielle bidrag i henhold til de programmer, der medfinansieres af Den Europæiske Fond for Regionaludvikling, Den Europæiske Socialfond Plus, Den Europæiske Hav-, Fiskeri- og Akvakulturfond og Den Europæiske Landbrugsfond for Udvikling af Landdistrikterne, samt genopretnings- og resiliensfaciliteten kan betragtes som bidrag fra en medlemsstat, som er et deltagerland, forudsat at de relevante bestemmelser i Europa-Parlamentets og Rådets forordning (EU) 2021/1060 (10) og de forordninger, der fastsætter specifikke regler for hver enkelt af de nævnte fonde, er overholdt.
            
         
         
            Artikel 4
            Betingelser for Unionens finansielle bidrag
            
               1.   Unionens finansielle bidrag er betinget af alle følgende:
               
                           a)
                        
                        
                           at deltagerlandene påviser, at metrologipartnerskabet er oprettet i overensstemmelse med denne afgørelse
                        
                     
                           b)
                        
                        
                           at deltagerlandene eller de nationale metrologiinstitutter, som de har udpeget, udpeger EURAMET som den struktur, der er ansvarlig for gennemførelsen af metrologipartnerskabet og for modtagelse, tildeling og overvågning af Unionens finansielle bidrag
                        
                     
                           c)
                        
                        
                           at hvert deltagerland forpligter sig til at bidrage til finansieringen af metrologipartnerskabet og til at etablere en finansieringsreserve på 50 % af forpligtelsesbeløbet
                        
                     
                           d)
                        
                        
                           at EURAMET påviser sin kapacitet til at gennemføre metrologipartnerskabet, herunder at modtage, tildele og overvåge Unionens bidrag i forbindelse med indirekte forvaltning af Unionens budget i overensstemmelse med artikel 62 og 154 i forordning (EU, Euratom) 2018/1046
                        
                     
                           e)
                        
                        
                           at der etableres en forvaltningsmodel for metrologipartnerskabet i overensstemmelse med artikel 13-16.
                        
                     
            
               2.   Under gennemførelsen af metrologipartnerskabet er Unionens finansielle bidrag ligeledes betinget af alle følgende:
               
                           a)
                        
                        
                           at EURAMET gennemfører metrologipartnerskabets aktiviteter, jf. artikel 6, i overensstemmelse med målene i artikel 2
                        
                     
                           b)
                        
                        
                           at der opretholdes en effektiv forvaltningsmodel i overensstemmelse med artikel 13-16
                        
                     
                           c)
                        
                        
                           at EURAMET overholder rapporteringskravene i artikel 155 i forordning (EU, Euratom) 2018/1046
                        
                     
                           d)
                        
                        
                           at deltagerlandene opfylder de forpligtelser, der er omhandlet i stk. 1, litra c).
                        
                     
         
         
            Artikel 5
            Bidrag fra deltagerlandene til metrologipartnerskabet
            
               1.   De deltagerlande, der er omhandlet i artikel 1, stk. 1, yder bidrag eller sørger for, at deres nationale finansieringsorganer yder bidrag, hvad enten de er finansielle eller i naturalier, på mindst 363 mio. EUR i perioden fra den 1. januar 2021 til den 31. december 2031.
               En andel af bidragene fra deltagerlandene skal være i form af finansielle bidrag. Deltagerlandene aftaler indbyrdes deres samlede bidrag, og hvordan de vil yde dem.
            
            
               2.   Bidragene fra deltagerlandene skal bestå af følgende:
               
                           a)
                        
                        
                           finansielle bidrag eller bidrag i naturalier til de gennemførelsesaktiviteter, der er omhandlet i artikel 6, stk. 1, og
                        
                     
                           b)
                        
                        
                           finansielle bidrag eller bidrag i naturalier til dækning af alle EURAMET's administrative omkostninger.
                        
                     
            
               3.   De finansielle bidrag eller bidrag i naturalier, der er omhandlet i denne artikels stk. 2, litra a), skal dække de omkostninger, som deltagerlandene har afholdt i forbindelse med gennemførelsen af de aktiviteter, der er omhandlet i artikel 6, stk. 1, litra b), med fradrag af eventuelle direkte eller indirekte finansielle bidrag fra Unionen til disse omkostninger.
            
            
               4.   De finansielle bidrag eller bidrag i naturalier, der er omhandlet i stk. 2, litra b), skal dække deltagerlandenes omkostninger i forbindelse med EURAMET's administrative omkostninger til gennemførelsen af metrologipartnerskabet. Disse administrative omkostninger må ikke overstige 5 % af metrologipartnerskabets samlede budget.
            
            
               5.   Med henblik på værdiansættelse af bidrag i naturalier, jf. denne artikels stk. 2, litra a) og b), bestemmes omkostningerne i overensstemmelse med en harmoniseret tilgang, herunder kriterier og processer, der fastlægges af udvalget for metrologipartnerskabet i overensstemmelse med artikel 14. Rapporteringen af omkostninger skal så vidt muligt følge de rapporteringsprocedurer, der er fastsat i forordning (EU) 2021/695, idet der tages hensyn til deltagerlandenes eller de pågældende nationale finansieringsorganers almindelige regnskabspraksis, de gældende regnskabsstandarder i det deltagerland, hvor de pågældende nationale finansieringsorganer er etableret, og de gældende internationale regnskabsstandarder (IAS- og IFRS-standarder). Omkostningerne skal attesteres af en uafhængig revisor udpeget af deltagerlandene eller de pågældende nationale finansieringsorganer.
            
            
               6.   Bidragene fra deltagerlandene ydes efter vedtagelsen af det årlige arbejdsprogram.
               Hvis det årlige arbejdsprogram vedtages i referenceåret, kan de i stk. 2, litra b), omhandlede bidrag, som indgår i det årlige arbejdsprogram, omfatte bidrag fra den 1. januar i det pågældende år.
               De bidrag, der er omhandlet i stk. 2, litra b), og som er ydet efter den 1. december 2021, kan regnes som bidrag fra deltagerlandene, forudsat at de indgår i metrologipartnerskabets første årlige arbejdsprogram.
            
         
         
            Artikel 6
            EURAMET's aktiviteter
            
               1.   Metrologipartnerskabet støtter en bred vifte af forsknings- og innovationsaktiviteter ved hjælp af:
               
                           a)
                        
                        
                           indirekte aktioner som omhandlet i artikel 2, nr. 43), i forordning (EU) 2021/695, som finansieres af EURAMET i overensstemmelse med denne afgørelses artikel 7, hovedsagelig i form af tilskud efter tværnationale, åbne, gennemsigtige og konkurrencebaserede indkaldelser af forslag organiseret af EURAMET, herunder:
                           
                                       i)
                                    
                                    
                                       videnskabelige og tekniske aktioner, der støtter grundlæggende videnskabelig metrologi og dermed danner grundlag for alle efterfølgende trin, herunder anvendt metrologiforskning og -udvikling og metrologirelaterede tjenester
                                    
                                 
                                       ii)
                                    
                                    
                                       forskning i metrologi med henblik på at finde løsninger på samfundsmæssige, økonomiske og miljømæssige udfordringer med fokus på bidrag til bæredygtige teknologier og innovation i energisektoren, den digitale sektor og sundhedssektoren samt med henblik på miljøet og klima og med henblik på at udvikle projekter i specifikke europæiske metrologinetværk, der imødegår disse udfordringer
                                    
                                 
                                       iii)
                                    
                                    
                                       forskning med henblik på at udvikle nye måleinstrumenter med sigte på at forøge den europæiske industrielle og handelmæssige indførelse af metrologiske teknologier til stimulering af innovationen i erhvervslivet
                                    
                                 
                                       iv)
                                    
                                    
                                       standardforberedende og standardiseringsledsagende metrologiforskning og -udvikling til støtte for politikgennemførelse, regulering og fremskyndelse af markedsføringen og den samfundsmæssige udbredelse af bæredygtige, innovative produkter og tjenesteydelser
                                    
                                 
                                       v)
                                    
                                    
                                       udveksling af bedste praksis for metrologisk forskning på nationalt plan
                                    
                                 
                     
                           b)
                        
                        
                           aktiviteter, der finansieres af deltagerlandene uden Unionens finansielle bidrag, og som består af kapacitetsopbyggende aktiviteter inden for metrologi på forskellige teknologiske niveauer, for at opnå det bredest mulige afbalancerede og integrerede metrologisystem i deltagerlandene, således at de kan udvikle deres videnskabelige og tekniske kapacitet inden for metrologi, og som omfatter aktiviteter, der ikke er udvalgt fra de indkaldelser af forslag, der er omhandlet i denne artikels litra a), og som er skitseret i de årlige arbejdsprogrammer, samt enhver af følgende:
                           
                                       i)
                                    
                                    
                                       aktiviteter under deltagerlandenes nationale programmer, såsom tværnationale projekter, der bidrager til de prioriteter, der er fastlagt i et europæisk metrologinetværk og i EURAMET's tekniske udvalg
                                    
                                 
                                       ii)
                                    
                                    
                                       aktioner til formidling og udnyttelse af resultaterne, herunder i industrien og SMV'er, af metrologisk forskning så bredt som muligt i Europa med henblik på at øge synligheden af EURAMET's aktiviteter for offentligheden på en brugervenlig måde
                                    
                                 
                                       iii)
                                    
                                    
                                       oplysningsaktiviteter og aktiviteter til at fremme aktiviteter og kampagner af uddannelses- og formidlingsmæssig art og til at tilvejebringe relevante oplysninger på EURAMET's websted samt offentliggøreles af relevant dokumentation
                                    
                                 
                                       iv)
                                    
                                    
                                       aktioner med specifikt sigte på metrologiinstitutter, som ikke eller kun i begrænset omfang råder over videnskabelig kapacitet, ved at støtte disse i at bruge andre EU-, nationale eller regionale programmer til uddannelse og mobilitet, grænseoverskridende samarbejde eller investering i metrologiinfrastruktur
                                    
                                 
                                       v)
                                    
                                    
                                       tilrettelæggelse af eksterne formidlings- og vidensoverførselsaktiviteter for at fremme metrologipartnerskabet så bredt som muligt i og uden for Unionen for at maksimere dets virkning.
                                    
                                 
                     
            
               2.   Inden EURAMET fastlægger emnerne for hver indkaldelse af forslag, jf. stk. 1, litra a), opfordrer det offentligt enkeltpersoner eller organisationer, herunder SMV'er, og den generelle værdikæde for metrologi til at foreslå potentielle forskningsemner på en gennemsigtig måde.
            
         
         
            Artikel 7
            Årligt arbejdsprogram
            
               1.   Metrologipartnerskabet gennemføres på grundlag af årlige arbejdsprogrammer, der dækker aktiviteter, der skal gennemføres for perioden fra den 1. januar til den 31. december i et givet år (»referenceåret«).
            
            
               2.   Udvalget for metrologipartnerskabet, jf. artikel 14, vedtager de årlige arbejdsprogrammer senest den 31. marts i referenceåret efter at have opnået Kommissionens godkendelse. I forbindelse med vedtagelsen af de årlige arbejdsprogrammer skal både udvalget for metrologipartnerskabet og Kommissionen handle uden unødig forsinkelse. Udvalget for metrologipartnerskabet offentliggør det årlige arbejdsprogram.
            
            
               3.   De aktiviteter, der er omhandlet i artikel 6, stk. 1, litra a) og b), iværksættes kun i referenceåret og først efter vedtagelsen af det årlige arbejdsprogram for det pågældende år.
            
            
               4.   Aktiviteter må kun finansieres af EURAMET, hvis de fremgår af det årlige arbejdsprogram. I det årlige arbejdsprogram skelnes der mellem de aktiviteter, der er omhandlet i artikel 6, stk. 1, litra a), de aktiviteter, der er omhandlet i artikel 6, stk. 1, litra b), og EURAMET's administrative omkostninger. Det årlige arbejdsprogram skal indeholde de tilsvarende udgiftsoverslag og budgettet for aktiviteter, der finansieres med Unionens finansielle bidrag, og aktiviteter, der finansieres af deltagerlandene uden dette bidrag. Det årlige arbejdsprogram skal også omfatte værdiansættelsen af bidragene i naturalier fra deltagerlandene, jf. artikel 5, stk. 2, litra b).
            
            
               5.   I eventuelle ændrede årlige arbejdsprogrammer for et referenceår og årlige arbejdsprogrammer for efterfølgende referenceår tages der hensyn til resultaterne af tidligere indkaldelser af forslag. Det tilstræbes at imødegå utilstrækkelig dækning af videnskabelige emner, navnlig emner, der i første omgang var genstand for aktiviteter i henhold til artikel 6, stk. 1, litra b), og som ikke kunne finansieres tilstrækkeligt.
            
            
               6.   Indkaldelserne af forslag under de relevante årlige arbejdsprogrammer iværksættes senest den 31. december 2027. I behørigt begrundede tilfælde kan de iværksættes senest den 31. december 2028.
            
            
               7.   EURAMET overvåger og rapporterer årligt til Kommissionen om gennemførelsen af alle aktiviteter i det årlige arbejdsprogram uden at øge den administrative byrde for modtagerne. Årsrapporten offentliggøres rettidigt på EURAMET's websted.
            
            
               8.   Al kommunikation eller publikation vedrørende metrologipartnerskabets aktiviteter, der gennemføres i samarbejde med metrologipartnerskabet, uanset om den foretages af EURAMET, et deltagerland eller dets nationale finansieringsorganer eller af deltagere i en aktivitet, skal mærkes eller medmærkes som værende medfinansieret af metrologipartnerskabet under Horisont Europa.
            
         
         
            Artikel 8
            Regler for deltagelse og formidling
            
               1.   EURAMET betragtes som et finansieringsorgan som omhandlet i artikel 2, nr. 14), i forordning (EU) 2021/695 og yder finansiel støtte til indirekte aktioner som omhandlet i denne afgørelses artikel 6, stk. 1, litra a), i overensstemmelse med nævnte forordnings artikel 6, stk. 2.
            
            
               2.   Forordning (EU) 2021/695, navnlig reglerne for deltagelse, åben videnskab og formidling deri, finder anvendelse på de aktioner, der er omhandlet i denne afgørelses artikel 6, stk. 1, litra a). I overensstemmelse med nævnte forordnings artikel 17, stk. 2, kan det årlige arbejdsprogram desuden, hvis det er strengt nødvendigt og efter konsultation af styringsgruppen, jf. denne afgørelses artikel 15, når udvalget for metrologipartnerskabet anmoder herom, fastsætte en begrænsning af koordinatorens rolle i indirekte aktioner, fra indsendelse af forslaget til afslutning af projektet, til de nationale metrologiinstitutter og udpegede institutter i deltagerlandene for at sikre, at målene og deltagerlandenes bidragsmål opfyldes.
            
            
               3.   EURAMET sikrer passende samspil med nationale metrologiinstitutter og udpegede institutter i de indirekte aktioner, der er omhandlet i artikel 6, stk. 1, litra a), i overensstemmelse med den relevante nationale myndigheds udpegelse. EURAMET skal også tilskynde til og støtte andre enheders, herunder SMV'ers, deltagelse i alle indkaldelser af forslag.
            
         
         
            Artikel 9
            Aftaler mellem Unionen og EURAMET
            Forudsat at der sikres et tilsvarende niveau for beskyttelse af Unionens finansielle interesser, overdrages EURAMET gennemførelsen af Unionens finansielle bidrag i overensstemmelse med artikel 62, stk. 3, og artikel 154 i forordning (EU, Euratom) 2018/1046.
         
         
            Artikel 10
            Indstilling, nedsættelse eller suspension af Unionens finansielle bidrag
            
               1.   Hvis metrologipartnerskabet ikke opfylder betingelserne for tildeling af Unionens finansielle bidrag, kan Kommissionen indstille, forholdsmæssigt nedsætte eller suspendere nævnte bidrag.
            
            
               2.   Hvis et deltagerland ikke bidrager til finansieringen af metrologipartnerskabet, kun bidrager delvist eller ikke overholder tidsfristerne for de bidrag, der er omhandlet i artikel 5, kan Kommissionen indstille, forholdsmæssigt nedsætte eller suspendere Unionens finansielle bidrag. Kommissionens afgørelse er ikke til hinder for godtgørelse af støtteberettigede omkostninger, som deltagerlandet allerede har afholdt, før beslutningen om at indstille, forholdsmæssigt nedsætte eller suspendere Unionens finansielle bidrag meddeles metrologipartnerskabet.
            
         
         
            Artikel 11
            Efterfølgende revisioner
            
               1.   De efterfølgende revisioner af udgifterne til indirekte aktioner, jf. denne afgørelses artikel 6, stk. 1, litra a), foretages af EURAMET i overensstemmelse med artikel 53, stk. 3, i forordning (EU) 2021/695.
            
            
               2.   Kommissionen kan selv foretage de i denne artikels stk. 1 omhandlede revisioner. I sådanne tilfælde foretager Kommissionen sådanne revisioner i overensstemmelse med de relevante regler, navnlig artikel 53, stk. 3, i forordning (EU) 2021/695 og artikel 127 i forordning (EU, Euratom) 2018/1046.
            
         
         
            Artikel 12
            Beskyttelse af Unionens finansielle interesser
            
               1.   Ved gennemførelsen af aktioner, der finansieres i henhold til denne afgørelse, træffer Kommissionen egnede foranstaltninger til at sikre, at Unionens finansielle interesser beskyttes gennem foranstaltninger til forebyggelse af svig, korruption og andre ulovlige aktiviteter, ved effektiv kontrol og, hvis der konstateres uregelmæssigheder, ved tilbagesøgning af de uretmæssigt udbetalte beløb samt efter omstændighederne ved sanktioner, der skal være effektive, stå i et rimeligt forhold til overtrædelsen og have afskrækkende virkning.
            
            
               2.   Ved gennemførelsen af metrologipartnerskabet træffer deltagerlandene de lovgivningsmæssige, reguleringsmæssige, administrative og andre foranstaltninger, der er nødvendige for at beskytte Unionens finansielle interesser, navnlig for at sikre fuld inddrivelse af alle beløb, som skyldes Unionen, i overensstemmelse med forordning (EU, Euratom) 2018/1046.
            
            
               3.   EURAMET giver Kommissionens personale og andre personer med tilladelse fra Kommissionen samt Revisionsretten adgang til sine lokaler og til alle oplysninger, herunder i elektronisk form, som er nødvendige for at gennemføre revisionerne.
            
            
               4.   Det Europæiske Kontor for Bekæmpelse af Svig (OLAF) kan foretage undersøgelser, herunder kontrol på stedet, i overensstemmelse med de bestemmelser og procedurer, der er fastsat i Europa-Parlamentets og Rådets forordning (EU, Euratom) nr. 883/2013 (11) og Rådets forordning (Euratom, EF) nr. 2185/96 (12), for at fastslå, om der har været tale om svig, korruption eller andre ulovlige aktiviteter, der berører Unionens finansielle interesser, i forbindelse med en aftale, en afgørelse eller en kontrakt finansieret i henhold til denne afgørelse.
            
            
               5.   Den Europæiske Anklagemyndighed (EPPO) kan foretage efterforskning i overensstemmelse med de bestemmelser og procedurer, der er fastsat i Rådets forordning (EU) 2017/1939 (13), med henblik på at efterforske strafbare handlinger, der skader Unionens finansielle interesser, jf. nævnte forordnings artikel 4.
            
            
               6.   Aftaler, afgørelser og kontrakter som følge af gennemførelsen af denne afgørelse skal indeholde bestemmelser, der udtrykkeligt giver Kommissionen, EURAMET, Revisionsretten, EPPO og OLAF beføjelse til at foretage sådanne revisioner, sådan kontrol på stedet og sådanne undersøgelser i overensstemmelse med deres respektive kompetencer, uden at det berører stk. 3, 4 og 5.
            
         
         
            Artikel 13
            Styring af metrologipartnerskabet
            
               1.   De organer, der styrer metrologipartnerskabet, skal mindst omfatte følgende:
               
                           a)
                        
                        
                           et udvalg for metrologipartnerskabet
                        
                     
                           b)
                        
                        
                           en styringsgruppe
                        
                     
                           c)
                        
                        
                           EURAMET's sekretariat.
                        
                     
            
               2.   De organer, der er omhandlet i stk. 1, træffer passende foranstaltninger til at opnå en afbalanceret sammensætning med hensyn til færdigheder, erfaring, viden, geografisk spredning og køn.
            
         
         
            Artikel 14
            Udvalg for metrologipartnerskabet
            
               1.   Udvalget for metrologipartnerskabet forvalter metrologipartnerskabet på en gennemsigtig måde og sikrer, at det gennemførte metrologipartnerskab opfylder sine mål.
            
            
               2.   Udvalget for metrologipartnerskabet består af én repræsentant og én suppleant fra hvert deltagerland. Stemmevægtene beregnes på grundlag af hvert deltagerlands forpligtelser efter kvadratroden af forpligtelsen.
            
            
               3.   Udvalget for metrologipartnerskabet skal navnlig:
               
                           a)
                        
                        
                           træffe afgørelser om den strategiske forsknings- og innovationsdagsorden og offentliggøre dem
                        
                     
                           b)
                        
                        
                           træffe afgørelser om planlægningen af indkaldelser af forslag og om proceduren for gennemgang af evalueringen, jf. artikel 30 i forordning (EU) 2021/695
                        
                     
                           c)
                        
                        
                           vedtage det årlige arbejdsprogram efter at have indhentet Kommissionens godkendelse og efter høring af den styringsgruppe, der er omhandlet i artikel 15, og offentliggøre det
                        
                     
                           d)
                        
                        
                           træffe afgørelser om udvælgelsen af de forslag, der skal finansieres, i henhold til de prioriteringslister, der er fastsat efter evalueringer af forslagene i forlængelse af indkaldelsen af forslag, der er omhandlet i denne afgørelses artikel 6, stk. 1, litra a)
                        
                     
                           e)
                        
                        
                           vedtage foranstaltninger til at tiltrække nye deltagere
                        
                     
                           f)
                        
                        
                           overvåge, hvordan EURAMET's aktiviteter omhandlet i artikel 6 skrider frem
                        
                     
                           g)
                        
                        
                           godkende deltagelse i metrologipartnerskabet for eventuelle tredjelande, der ikke er associeret med Horisont Europa, forudsat at dette tredjeland opfylder betingelserne i artikel 1, stk. 3, litra a) og c)
                        
                     
                           h)
                        
                        
                           senest den 31. december 2021 fastlægge en harmoniseret tilgang, herunder kriterier og processer, med henblik på værdiansættelse af bidrag i naturalier, jf. artikel 5, stk. 2.
                        
                     Med henblik på at træffe afgørelser i overensstemmelse med dette stykkes første afsnit, litra d), kan det årlige arbejdsprogram indeholde regler for behandling af ligestillede forslag i overensstemmelse med artikel 28, stk. 3, i forordning (EU) 2021/695 og arbejdsprogrammet for Horisont Europa.
            
            
               4.   Kommissionen har observatørstatus på udvalget for metrologipartnerskabets møder. Udvalget for metrologipartnerskabets vedtagelse af det årlige arbejdsprogram kræver dog forudgående godkendelse fra Kommissionen. Udvalget for metrologipartnerskabet inviterer Kommissionen til sine møder og forsyner Kommissionen med alle relevante dokumenter. Kommissionen kan deltage i drøftelserne i udvalget for metrologipartnerskabet. Dagsordenen for, listen over deltagerne i og afgørelserne på møderne i udvalget for metrologipartnerskabet offentliggøres rettidigt på EURAMET's websted.
            
            
               5.   Udvalget for metrologipartnerskabet vælger sin formand og næstformand i overensstemmelse med den stemmevægt, der er angivet i stk. 2. Formanden for udvalget for metrologipartnerskabet repræsenterer EURAMET i spørgsmål vedrørende metrologipartnerskabet.
            
         
         
            Artikel 15
            Styringsgruppe
            
               1.   Kommissionen nedsætter en styringsgruppe. Kommissionen tilstræber en ligelig geografisk og kønsmæssig repræsentation blandt sine medlemmer samt balance med hensyn til den nødvendige kompetence og ekspertise. Styringsgruppen er et rådgivende organ for metrologipartnerskabet og rådgiver metrologipartnerskabet om de fremspirende prioriteter for metrologisk forskning på europæisk plan og om, hvordan virkningen af dets forskning på europæisk industri, økonomi og samfund kan øges. Den skal navnlig:
               
                           a)
                        
                        
                           afdække fremspirende teknologier, innovation, markeder og industrielle anvendelsesformål, hvor metrologisk forskning og innovation kan blive relevant i fremtiden
                        
                     
                           b)
                        
                        
                           afdække forskningsområder, der bidrager til et velfungerende indre marked og til Unionens mål om at opnå klimaneutralitet senest i 2050, herunder til relevante forskrifter og standarder
                        
                     
                           c)
                        
                        
                           rådgive metrologipartnerskabet om prioriteterne for dets fremtidige arbejdsprogrammer.
                        
                     
            
               2.   Styringsgruppen består af 15 medlemmer:
               
                           a)
                        
                        
                           fire repræsentanter for europæiske standardiseringsorganer og reguleringsmyndigheder udpeget af EURAMET
                        
                     
                           b)
                        
                        
                           fire repræsentanter fra forskellige europæiske partnerskaber oprettet i henhold til forordning (EU) 2021/695, som Kommissionen udpeger på en åben og gennemsigtig måde og således, at det sikres, at de har forskellig ekspertise og baggrund
                        
                     
                           c)
                        
                        
                           fire repræsentanter for det europæiske forskersamfund, der udpeges af Kommissionen efter en åben og gennemsigtig proces baseret på en indkaldelse af interessetilkendegivelser, idet den tilstræber en ligelig geografisk og kønsmæssig repræsentation, der dækker de nødvendige kompetencer og den nødvendige ekspertise med hensyn til de relevante tekniske områder og med det formål at fremsætte uafhængige, videnskabsbaserede anbefalinger
                        
                     
                           d)
                        
                        
                           formanden for EURAMET
                        
                     
                           e)
                        
                        
                           en repræsentant udpeget af Kommissionen
                        
                     
                           f)
                        
                        
                           en repræsentant fra et nationalt ministerium, som ikke er ansat ved et nationalt metrologiinstitut, der er repræsenteret i EURAMET, og som udpeges af udvalget for metrologipartnerskabet.
                        
                     
            
               3.   Styringsgruppen yder uafhængig rådgivning om de videnskabelige prioriteter og andre relevante spørgsmål, som metrologipartnerskabets årlige arbejdsprogram skal redegøre for, samt om specifikke spørgsmål, som udvalget for metrologipartnerskabet anmoder om, og overvåger videnskabelige resultater i tilgrænsende sektorer.
            
            
               4.   Mindst 50 % af de i denne artikels stk. 2, litra a) og b), omhandlede medlemmer roteres senest efter den foreløbige evaluering, der er omhandlet i artikel 18, stk. 1.
            
            
               5.   Styringsgruppen ledes i fællesskab af de repræsentanter, der er omhandlet i stk. 2, litra e).
            
            
               6.   Alle henstillinger fra styringsgruppen offentliggøres.
            
         
         
            Artikel 16
            EURAMET's sekretariat
            
               1.   EURAMET's sekretariat, der yder almindelig administrativ støtte til EURAMET, fører særskilte regnskabs- og bankkonti for metrologipartnerskabet.
            
            
               2.   Et støttekontor for ledelsen etableres som en del af EURAMET's sekretariat og har ansvaret for gennemførelsen og den daglige forvaltning af metrologipartnerskabet.
            
            
               3.   Sekretariatet yder støtte til deltagerlandene med hensyn til anvendelsen af kriterierne og processerne i forbindelse med den harmoniserede tilgang, der er omhandlet i artikel 5, stk. 5.
            
         
         
            Artikel 17
            Kommunikation af oplysninger
            
               1.   EURAMET giver på Kommissionens anmodning Kommissionen alle de oplysninger, der er nødvendige for udarbejdelsen af de i artikel 18 omhandlede evalueringer.
            
            
               2.   Deltagerlandene sender via EURAMET Kommissionen enhver oplysning, som Europa-Parlamentet, Rådet eller Revisionsretten forlanger vedrørende den finansielle forvaltning af metrologipartnerskabet.
            
            
               3.   Kommissionen indarbejder oplysningerne i denne artikels stk. 2 i de i artikel 18 omhandlede evalueringer.
            
         
         
            Artikel 18
            Evalueringer
            
               1.   Kommissionen foretager en foreløbig evaluering og en endelig evaluering af metrologipartnerskabet inden for rammerne af Horisont Europa-evalueringerne i overensstemmelse med artikel 52 i forordning (EU) 2021/695 og med bistand fra eksterne uafhængige eksperter, der er udvalgt på grundlag af en åben og gennemsigtig proces.
            
            
               2.   Det skal i de foreløbige og endelige evalueringer undersøges, hvordan metrologipartnerskabet opfylder sine opgaver og mål, og evalueringerne skal omfatte alle dets aktiviteter og evaluere dets europæiske merværdi og effektivitet, herunder åbenhed og gennemsigtighed, relevansen af de aktiviteter, der gennemføres, herunder i industrien og af SMV'er, og deres overensstemmelse og komplementaritet med relevante regionale og nationale politikker og med relevante EU-politikker, herunder synergier med andre dele af Horisont Europa, såsom andre partnerskaber, missioner, klynger eller tematiske eller specifikke programmer. I evalueringerne skal der tages hensyn til interessenternes synspunkter på både europæisk og nationalt plan, og de skal, hvor det er relevant, også omfatte en vurdering af de langsigtede videnskabelige, samfundsmæssige, økonomiske, miljømæssige og teknologiske virkninger af de foregående initiativer samt en evaluering af eksterne partneres deltagelse. De skal, hvor det er relevant, omfatte en vurdering af den mest effektive politiske interventionsmetode for en eventuel fremtidig indsats samt relevansen af og sammenhængen i en eventuel fornyelse af metrologipartnerskabet i betragtning af de overordnede politiske prioriteter og støttelandskabet for forskning og innovation, herunder positioneringen i forhold til andre initiativer, der støttes gennem Horisont Europa. Når Kommissionen foretager disse evalueringer, skal den fuldt ud tage de administrative virkninger for metrologipartnerskabet i betragtning og gøre sit bedste for at mindske den administrative byrde og sikre, at evalueringsprocessen forbliver enkel og fuldstændig gennemsigtig.
            
            
               3.   Kommissionen offentliggør og formidler resultaterne og konklusionerne af evalueringerne foretaget i henhold til denne artikel.
            
         
         
            Artikel 19
            Adgang til resultater og oplysninger om forslag
            
               1.   EURAMET giver Kommissionen adgang til alle oplysninger vedrørende de indirekte aktioner, den finansierer. Sådanne oplysninger omfatter resultaterne for modtagere, der deltager i metrologipartnerskabets indirekte aktioner, eller alle andre oplysninger, der anses for at være nødvendige for udviklingen, gennemførelsen, overvågningen og evalueringen af EU-politikker eller -programmer. Sådanne adgangsrettigheder er begrænset til ikkekommerciel og ikkekonkurrencemæssig anvendelse og skal overholde gældende regler om tavshedspligt.
            
            
               2.   EURAMET indfører oplysninger om metrologipartnerskabets finansierede forslag i den database, der er oprettet i henhold til artikel 50 i forordning (EU) 2021/695.
            
            
               3.   Med henblik på udvikling, gennemførelse, overvågning og evaluering af EU-politikker eller -programmer videregiver EURAMET de oplysninger, der er indeholdt i de indsendte forslag, til Kommissionen.
            
         
         
            Artikel 20
            Fortrolighed
            Uden at det berører artikel 17, sikrer EURAMET beskyttelsen af fortrolige oplysninger, som, hvis de videregives til andre end EU-institutioner og andre EU-organer, -kontorer eller -agenturer, kan skade interesserne hos EURAMET's medlemmer eller deltagere i metrologipartnerskabets aktiviteter. Sådanne fortrolige oplysninger omfatter, men er ikke begrænset til, personlige, kommercielle, følsomme ikkeklassificerede og klassificerede oplysninger.
         
         
            Artikel 21
            Interessekonflikter
            
               1.   EURAMET, dens organer og personale samt metrologipartnerskabets organer træffer passende foranstaltninger til at forhindre enhver interessekonflikt i forbindelse med gennemførelsen af deres aktiviteter og sikrer, at en person, der står i en sådan interessekonflikt, ikke træffer afgørelser, rådgiver eller bistår i det konkrete spørgsmål, der er berørt af interessekonflikten.
            
            
               2.   EURAMET vedtager i overensstemmelse med artikel 61 i forordning (EU, Euratom) 2018/1046 regler for forebyggelse, undgåelse og håndtering af interessekonflikter hos EURAMET's personale, medlemmerne og andre personer i udvalget for metrologipartnerskabet og i EURAMET's øvrige organer eller grupper og metrologipartnerskabet.
            
            
               3.   EURAMET udarbejder en adfærdskodeks for medlemmerne af udvalget for metrologipartnerskabet under hensyntagen til databeskyttelsesreglerne om offentliggørelse af erklæringer om erhvervsaktiviteter, økonomiske interesser og interessekonflikter i overensstemmelse med databeskyttelsesreglerne.
            
         
         
            Artikel 22
            Ikrafttræden
            Denne afgørelse træder i kraft på dagen efter offentliggørelsen i Den Europæiske Unions Tidende.
         
         
            Artikel 23
            Adressater
            Denne afgørelse er rettet til medlemsstaterne.
         
         
            Udfærdiget i Strasbourg, den 24. november 2021.
            
               
                  På Europa-Parlamentets vegne
               
               D.M. SASSOLI
               
                  Formand
               
            
            
               
                  På Rådets vegne
               
               A. LOGAR
               
                  Formand
               
            
         
         
            (1)  EUT C 341 af 24.8.2021, s. 34.
         
            (2)  Europa-Parlamentets holdning af 11.11.2021 (endnu ikke offentliggjort i EUT) og Rådets afgørelse af 18.11.2021.
         
            (3)  Europa-Parlamentets og Rådets forordning (EU) 2021/695 af 28. april 2021 om oprettelse af Horisont Europa – rammeprogrammet for forskning og innovation – og om reglerne for deltagelse og formidling og om ophævelse af forordning (EU) nr. 1290/2013 og (EU) nr. 1291/2013 (EUT L 170 af 12.5.2021, s. 1).
         
            (4)  EUT L 282 af 19.10.2016, s. 4.
         
            (5)  Europa-Parlamentets og Rådets forordning (EU) nr. 1291/2013 af 11. december 2013 om Horisont 2020 – rammeprogram for forskning og innovation (2014-2020) og om ophævelse af afgørelse nr. 1982/2006/EF (EUT L 347 af 20.12.2013, s. 104).
         
            (6)  Europa-Parlamentets og Rådets afgørelse nr. 555/2014/EU af 15. maj 2014 om Unionens deltagelse i et europæisk metrologiprogram for innovation og forskning (EMPIR), der iværksættes i fællesskab af flere medlemsstater (EUT L 169 af 7.6.2014, s. 27).
         
            (7)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (8)  Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027 (EUT L 433 I af 22.12.2020, s. 11).
         
            (9)  Rådets afgørelse (EU) 2021/764 af 10. maj 2021 om oprettelse af særprogrammet til gennemførelse af Horisont Europa – rammeprogrammet for forskning og innovation, og om ophævelse af afgørelse 2013/743/EU (EUT L 167I af 12.5.2021, s. 1).
         
            (10)  Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159).
         
            (11)  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1).
         
            (12)  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (EFT L 292 af 15.11.1996, s. 2).
         
            (13)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1).